胡生行
作者：區仕衡
朝代：宋

paragraphs: 君不見平陵班仲升，君不見句章闞德潤。
二子傭書日苦貧，投筆誦經總才雋。
又不見二子之後有胡生，寸管從人落魄行。
往往自詫骨非賤，口述二子功與名。
鑿空絕域稱使者，孝廉爲郎補中舍。
都鄉拜爵金印持，定遠封侯玉門射。
胡生果是大耳兒，蛟龍尺水自有時。
長安乞米齒編貝，且得待詔聊免饑。
不能持釣富春澤，只解校文天祿閣。
丈夫豈必終落魄，他時人認傭書客。